## Pravilnik o službenoj iskaznici zdravstvenog inspektora

### NN 76/2005 (23.6.2005.), Pravilnik o službenoj iskaznici zdravstvenog inspektora

# MINISTARSTVO ZDRAVSTVA I SOCIJALNE SKRBI

**1498**

Na
temelju članka 168. stavka 2. Zakona o zdravstvenoj zaštiti (»Narodne novine«, br. 121/03 i 48/05), ministar zdravstva i socijalne skrbi
donosi

## PRAVILNIK

### O SLUŽBENOJ ISKAZNICI ZDRAVSTVENOG INSPEKTORA

Članak 1.

Ovim
Pravilnikom propisuje se oblik i sadržaj obrasca službene iskaznice višeg
zdravstvenog inspektora i zdravstvenog inspektora (u daljnjem tekstu:
zdravstvenih inspektor) te način izdavanja i vođenja upisnika o izdanim
službenim iskaznicama zdravstvenih inspektora Ministarstva zdravstva i
socijalne skrbi.

Članak 2.

Službenu
iskaznicu zdravstvenom inspektoru Ministarstva zdravstva i socijalne skrbi
izdaje ministar zdravstva i socijalne skrbi.

Članak 3.

Obrazac
službene iskaznice zdravstvenog inspektora izrađuje se na punijem
papiru tamno plave boje, a zaštićuje omotom od prozirne mase, dimenzija 105 x
75 mm. Službena iskaznica se izdaje prema obrascu koji je otiskan uz ovaj
Pravilnik i njegov je sastavni dio.

Članak 4.

Prednja
strana službene iskaznice iz članka 3. ovoga Pravilnika sadrži:

–
na gornjoj lijevoj strani grb Republike Hrvatske,

–
desno od grba ispisano je Republika Hrvatska, Ministarstvo zdravstva i
socijalne skrbi, službena iskaznica zdravstvenog inspektora, a ispod toga ime i
prezime zdravstvenog inspektora,

–
desno od teksta je prazan prostor za fotografiju, preko koje je u donjem
lijevom kutu otisnut pečat Ministarstva zdravstva i socijalne skrbi.

Članak 5.

Na
stražnjoj strani službene iskaznice ispisana su ovlaštenja zdravstvenog
inspektora, datum izdavanja službene iskaznice, vlastoručni potpis zdravstvenog
inspektora, vlastoručni potpis ministra zdravstva i socijalne skrbi i pečat
Ministarstva zdravstva i socijalne skrbi.

Članak 6.

O
izdanim službenim iskaznicama vodi se upisnik u Ministarstvu zdravstva i
socijalne skrbi.

Upisnik
iz stavka 1. ovoga članka sadrži ime i prezime zdravstvenog inspektora kojem je
izdana službena iskaznica, evidencijski broj, datum izdavanja te odjeljak za
napomene.

Članak 7.

Službena
iskaznica smije se koristiti samo u svrhu obavljanja inspekcijskog nadzora u
okviru zakonske nadležnosti zdravstvenog inspektora.

Službenu
iskaznicu zabranjeno je davati drugoj osobi.

Članak 8.

Zdravstveni
inspektor koji izgubi službenu iskaznicu ili na drugi način ostane bez nje,
obvezan je o tome odmah izvijestiti neposredno nadređenog službenika. Nova
službena iskaznica izdat će se nakon što je izgubljena ili na drugi način
nestala iskaznica oglašena nevažećom u »Narodnim novinama«.

Članak 9.

Zdravstveni
inspektor kojem prestane državna služba u Ministarstvu zdravstva i socijalne
skrbi ili je premješten s radnog mjesta zdravstvenog inspektora, obvezan je
danom prestanka državne službe, odnosno premještaja službenu iskaznicu predati
neposredno nadređenom službeniku.

Članak 10.

Stupanjem
na snagu ovoga Pravilnika prestaje važiti Pravilnik o iskaznici zdravstvenog
inspektora (»Narodne novine«, br. 35/94).

Članak 11.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
011-02/05-11/47

Urbroj: 534-06-05-1

Zagreb,
15. lipnja 2005.

Ministar

**doc****. dr. sc. Neven Ljubičić, v. r.**

![](dodatni/355815.gif)

Pravilnik, NN 76/2005-1498